Ertu með virka stefnu fyrir vörumerkið og allt sem það felur í sér ? Vörumerki þróast , þroskast og breytast með tíð og tíma , líkt og markaðurinn . Við vitum að vörumerki ( í allri sinni flóknu og fjölbreyttu mynd ) geta verið ein af verðmætari eignum fyrirtækja . Það skiptir því miklu máli að sinna því . Það tekur tíma og markvissa markaðsvinnu að byggja upp verðmæt vörumerki . Afraksturinn er dýrmæt eign sem ber að meðhöndla sem slíka . Nauðsynleg byrjun er að vera með á hreinu hver þú ert og fyrir hvað þú stendur . Það er jafnframt lykilatriði að aðgreina sig frá samkeppninni og vera tilbúin ( n ) í þá vinnu að byggja upp sterkt vörumerki og aðgreinandi persónuleika þess . Þaðan byggist svo samband vörumerkis og viðskiptavinar . Eitt af því sem fyrirtæki geta gert er að byggja inn í sína stefnumótun og allt markaðsstarf aðferðir sem huga að vörumerki fyrirtækisins , sem oft eru fleiri en ein . Vörumerki byggjast upp á löngum tíma . Með markaðs - og sölustarfi bætist við merkið og það öðlast sess í hugum neytenda . Eitt af verkefnunum við uppbyggingu og viðhald vörumerkja er innleiðing á marglaga stefnum og strategíum . Þetta ræðst allt af því hvar merkið er statt á sinni líftímakúrfu . Stundum þarf aðeins að viðhalda og styrkja , stundum þarf að rýna og breyta . Hefur vörumerkið sömu merkingu í huga starfsmanna fyrirtækisins , stjórnenda þess og markhópsins ? Eru skilaboð fyrirtækisins í takt við það sem vörumerkið stendur fyrir í hugum neytenda ? Þar getur einnig verið munur á skynjun , starfi fyrirtækið bæði á einstaklings og fyrirtækjamarkaði . Þetta var gert fyrir nokkrum árum , er ekki allt enn í gildi ? Öll fyrirtæki hafa tækifæri til að aðgreina vörumerki sitt frá öðrum og ætti enginn að láta það fram hjá sér fara . Aðgreinandi þættir vörumerkis eru einkenni sem gera vörumerkið ólíkt öllum öðrum . Stendur vörumerkið fyrir eitthvað í hugum neytenda eða er það fast í einhvers konar miðjumoði og deilir sínum séreinkennum með samkeppninni ? Reynir vörumerkið að vera allt í öllu ; stundum létt og vinalegt en á öðrum stundum formlegt og kalt ? Er munur á því hvaða tónn er notaður eftir því hvar fyrirtækið á samskipti við markaðinn , t.d. á samfélagsmiðlum annars vegar og í þjónustuverum hins vegar ? Persónuleika vörumerkisins er stundum lýst þannig að hann samanstandi af mannlegum eiginleikum sem tengjast vörumerkinu . Þetta er eitthvað sem viðskiptavinurinn getur tengt við , skilgreining sem ætti að vera leiðarljós fyrir öll samskipti við markaðinn . Á meðan vörumerkið er í notkun verður að sinna því og viðhalda . Ef því er ekki sinnt er hætta á því að skilaboð til viðskiptavina verði ómarkviss og úr karakter , sem gefur samkeppninni tækifæri á að láta til sín taka . Það er enginn vafi á því að mörg íslensk vörumerki eiga hér ónýtt tækifæri og geta eflst með því að skilgreina persónuleika sinn og nota hann til að aðgreina sig frá samkeppninni . Almennilega , og allstaðar ! Þannig ná þau betur í gegn með sannri rödd þar sem skilaboð og tónn styðja hvort við annað . Skiptir þetta máli ? Persónuleiki vörumerkisins er grunnurinn að markaðsstarfi fyrirtækisins , bæði innra og ytra . Grunnurinn að öllu samtali , hönnun og kemur við sögu alls staðar . Gott vörumerki sem hefur vel skilgreindan persónuleika og er aðgreint frá vörumerki samkeppnisaðilans eykur á allan hátt virði merkisins . Það gerist meðal annars með því að uppfylla sérstaka eiginleika sem markhópurinn skilgreinir sem mikilvæga og / eða verðmæta . Það er auðveldara fyrir alla sem að vörumerkinu koma að stefna í sömu átt ef allir innan fyrirtækisins vita fyrir hvað vörumerkið stendur , hvaða gildi standa að baki og hver markmiðin eru . Veldu sjálf ( ur ) hver þú ert og hvað þú stendur fyrir , ekki hvika frá því . Ekki vera allt í öllu . Hvað er það sem skiptir fyrirtækið þitt mestu máli ? Þú þarft ekki að reyna að vera allt fyrir alla og enda í þeirri algengu gryfju að missa stjónar á strategíunni þinni , hvert verið er að stefna og hvaða markmiðum á að ná . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .